मनीष : बिग म्याच प्लेयर
पुराना प्रशिक्षक अब्दुल्ला अल्मुताइरी मनीष डाँगीलाई आफ्नै खेलाडी मान्थे र भन्थे, ‘यो हो नि खेलाडी भनेको ।’ मनीषलाई नेपालको मूल धारको फुटबलमा ल्याउने श्रेय तिनै कुवेती प्रशिक्षकलाई जान्छ । अल्मुताइरीका साँच्चैका प्रिय खेलाडी हुन्, उनी ।
काठमाडौँ — पुराना प्रशिक्षक अब्दुल्ला अल्मुताइरी मनीष डाँगीलाई आफ्नै खेलाडी मान्थे र भन्थे, ‘यो हो नि खेलाडी भनेको ।’ मनीषलाई नेपालको मूल धारको फुटबलमा ल्याउने श्रेय तिनै कुवेती प्रशिक्षकलाई जान्छ । अल्मुताइरीका साँच्चैका प्रिय खेलाडी हुन्, उनी ।अहिलेका प्रशिक्षक भिन्सेन्जो अल्बर्टो एनिस पनि मान्छन्, ‘यो खेलाडीमा केही छ ।’ राम्रा खेलाडी हुनु पर्छ, सबैको प्रिय हुने रहेछ । के अल्मुताइरी । के एनिस । मनीषले किशोर उमेर छोडेको पनि भर्खर भर्खर जस्तै हो । यस्तोमा उनीसामु धेरै समय छ, नेपाली फुटबलको सेवा गर्ने । त्यसैले उनी नेपाली फुटबलका ‘लामो रेसका घोडा’ हुन् । अहिले यिनै मनीषको चर्चा किन त ? कारण खास छ । भर्खरै विश्वकप एसियाली छनोटको प्रारम्भिक चरण सकिएको छ । दुई लेगमा भएको खेलमा नेपाल समग्रमा २–१ ले विजयी रह्यो । लाओसको भियन्टाइनमा भएको दोस्रो लेगमा नेपाल १–० ले विजयी रह्यो । त्यस अगाडि काठमाडौंमा भएको पहिलो लेग भने १–१ को बराबरीमा छुटेको थियो ।दोस्रो चरण पुग्न नेपाललाई लाओसमा जित्नै पर्ने जस्तै स्थिति थियो । त्यसै खेलमा मनीषले निर्णायक गोल गरे । त्यो पनि आफैमा उत्कृष्ट थियो, फुटसल शैलीको फिनिसिङमा । अञ्जन विष्टले नजिकबाट दूरीबाट नापेर दिएको पासमा मनीषले बायाँ खुट्टाको मदतले मीठो ‘फ्लिक’ गरे । नतिजा बलले मज्जाले पोस्टको दिशा लियो, लाओसका खेलाडी हेरेको हेर्‍यै भए । यो खेल कति धेरै महत्त्वपूर्ण रह्यो भने यसले नेपाली फुटबलका लाज बचाएको थियो, नत्र यही नेपाली फुटबलको हुनसम्म आलोचना भएको थियो ।यस्तोमा भन्न सुरु भएको छ, मनीष हुन्, ‘बिग म्याच प्लेयर’ । कस्तो र के हो त यो ? फुटबलको साहित्यमा त्यस्तै खेलाडीलाई ‘बिग म्याच प्लेयर’ भनिछ, जसले निर्णायक स्थितिमा सफलता दिलाउँछ, जसको प्रदर्शन टिमका लागि असाध्यै धेरै महत्त्वपूर्ण हुन्छ । अहिले नै भनौं न, लाओसविरुद्धको त्यस एक गोलले नेपाली फुटबलका अबको एक वर्षको नक्सा नै परिवर्तन गरेको छ । अबको आठ महिना नेपालले यूएई, बहराइन र यमन जस्ता टिमविरुद्ध खेल्नेछ ।फेरि मनीषले यस्तो निर्णायक मोडमा गोल गरेको पनि यो एक मात्र अवसर होइन् । उदाहरण दिन सकिने एक भन्दा बढी यस्ता गोल गरिसकेका छन्, यी खेलाडीले । खासमा मनीषले नेपालका लागि डेब्यु गरेको पनि धेरै भएको छैन्, दुई वर्ष भन्दा केही बढी मात्र हो । तिनै अल्मुताइरीले सन् २०२१ को मे १६ मा इराकविरुद्ध उनलाई डेब्युको अवसर दिएका थिए । त्यसयता लाओसविरुद्धको खेलसम्म उनले नेपालका लागि २६ ‘क्याप’ जिते ।तस्बिरहरू : हेमन्त श्रेष्ठ/कान्तिपुरइराकविरुद्ध त्यो खेलमा नेपाल ६–२ ले पराजित त रह्यो, तर मन जित्ने काम नेपालले नै गरको थियो । संयोगले यो अल्मुताइरीको पनि पहिलो खेल थियो । नेपालका लागि पहिलो पल्ट खेल्दै मनीषले शक्तिशाली इराकविरुद्ध गोल गरेका थिए । त्यसपछि आउँछ, सन् २०२१ को माल्दिभ्समा भएको साफ च्याम्पियनसिप । राउन्ड रोबिनको आधारमा भएको त्यस प्रतियोगिताको पहिलो खेल थियो, नेपालविरुद्ध आयोजक माल्दिभ्स ।मालेमा भएको त्यस खेलमा माल्दिभ्सले नेपाललाई सायद किन पनि पहिलो प्रतिद्वन्द्वी बनाएको थियो भने आश थियो, यसलाई हराउन सकिन्छ । तर मनीषले त्यस खेलको ८६ औं मिनेटमा निर्णायक गोल गरे, नेपाल माल्दिभ्समाथि १–० ले विजयी रह्यो । नेपालले माल्दिभ्सलाई माल्दिभ्समै हराएको यो पहिलो पल्ट थियो, अनि साफ च्याम्पियनसिपको इतिहासमै पनि । मनीषको गोल आफैमा उत्कृष्ट थियो, नेपालको प्रत्याक्रमणमा उनले माल्दिभ्सका मध्यभागबाट अगाडि बढाएको बललाई दुई भन्दा बढी डिफेन्डरसँगै गोलरक्षकलाई मीठोसँग ‘बिट’ गर्दै गोल गरे । भनिन्छ, अन्तर्राष्ट्रिय फुटबलमा नेपालबाट सम्भव उत्कृष्ट गोलको सूचीमा यो अगाडि नै पर्छ । त्यही गोलमा टिकेर त हो, नेपालले त्यस साफ च्याम्पियनसिपको फाइनल यात्र तय गरेको । इतिहासमा नेपालले दक्षिण एसियाली फुटबलको सबैभन्दा ठूलो प्रतियोगितामा फाइनल यात्रा तय गरेको यो नै पहिलो पटक थियो । भनेपछि मनीषको गोल महत्त्वका थियो, सजिलै छर्लङ हुन्छ । यसरी नेपालका लागि औपचारिक रूपमा उनले तीन गोल गरेका छन्, तीनै गोल असाध्यै महत्त्वका छन् ।त्यसपछि एक अर्को गोल पनि छ, जसले नेपाललाई थ्री नेसेन्सकपको उपाधि नै दिलाएको थियो । सन् २०२३ मा नेपालसँगै लाओस र भुटान सम्मिलित थ्री नेसन्सकप भएको थियो, काठमाडौंमा । यो भिन्सेन्जो प्रशिक्षक भएयताको पहिलो प्रतियोगिता पनि थियो । फाइनलमा नेपालसँगै भिडेका थिए, लाओस । यो रह्यो, ‘फिफा विन्डो’ बाहिरको खेल । त्यसमा सुरुमै लाओसले अप्रत्यासित अग्रता लिएको थियो, पूरा दशरथ रंगशाला चुपचाप भएको थियो ।लगतै आयुष घलानले एक गोल फर्काए र खेल बराबरीको स्थितिमा रह्यो । खेल सकिन दुई मिनेट बाँकी छँदासम्म त्यही स्थिति रह्यो, लागि रहेको थियो खेल अतिरिक्त समयमा जानेछ । अझ हुन सक्छ, खेल टाइब्रेकरमै जान बेर छैन् । साँच्चै यस्तो भएको भए, जे पनि हुन सक्थ्यो । ठीक यही बेला मनीषले उत्तिकै महत्त्वको गोल गरे, खेलमा नेपाल २–१ ले विजयी रह्यो । सबै खाले समस्या टरेको थियो, नेपाल च्याम्पिनय बनेको थियो ।अनि मनीषले फेरि एकपल्ट निकै निर्णायक सावित गोल गरे र यो रह्यो, ठूलो खेलमा ठूलै गोल । मनीषको व्यक्तिगत कुरा गर्ने हो भने पनि किन हो, उनलाई धेरै बोलेको देखिन्न । बोल्दा पनि विस्तारै नरम बोल्छन्, सक्दो सानो स्वरमा । सार हो, यो खेलाडी भलाद्मी छ । भलाद्मीको अर्थ फुटबलमा के पनि हो भने यो खेलाडी अनुशासित छ । प्रशिक्षकलाई फेरि मन पर्ने यस्तै खेलाडी न हो । यिनकै कम बोल्ने मनीषले लाओसलाई हराएयता मीठो प्रतिक्रिया दिए ।उनले भनेका थिए, ‘हामी खुसी छौं, किनभने नेपाली फुटबल समर्थकलाई दसैंमा खुसी दिन सक्यौं ।’ अबको आठ महिना नेपाली राष्ट्रिय फुटबल टिम साँच्चै ब्यस्त रहनेछ । छनोटको दोस्रो चरणमा नेपालले त्यस्तो प्रतिद्वन्द्वी पाएका छन्, जसकाविरुद्ध सम्भावना तयार पार्न सकिन्छ, सम्भावना देख्न सकिन्छ । फेरि यसको आधार भनेको मनीष जस्तै खेलाडी न त हुन् । उनी पनि भन्छन्, ‘दसैंपछि हामीलाई धेरै मिहिनेत गर्नु छ, धेरै काम पो छ ।’